D. Čaplovič, podpredseda vlády SR: (2008-02-14):
Vládny návrh druhej novely antidiskriminačného zákona bol pripravený z viacerých dôvodov. Predovšetkým išlo o povinnosť Slovenskej republiky transponovať do svojho právneho poriadku, do 21. decembra 2007, Smernicu Rady 2004/113 Európskeho spoločenstva o vykonávaní zásady rovnakého zaobchádzania medzi mužmi a ženami v prístupe k tovaru a službám a vysporiadať sa s niektorými opakovanými námietkami Európskej komisie, najmä reagovať aj na ďalšie formálne oznámenie, ktoré Komisia Európskych spoločenstiev zaslala Slovenskej republike dňa 27. 6. 2007 a ktorým začala konanie o porušení Zmluvy o založení Európskeho spoločenstva podľa čl. 226 tejto zmluvy. V dôsledku tejto skutočnosti hrozí podanie žaloby proti Slovenskej republike na Súdny dvor Európskeho spoločenstva, následne aj uloženie finančnej sankcie. Chcel by som vás, ctené pani poslankyne, ctení páni poslanci, informovať, že pokiaľ ide o 21. december, ja som negocioval veci aj v Európskej komisii s tým, že sme zahájili alebo začali sme tento proces v prvom čítaní a tým pádom aj Európska komisia akceptuje tento priebeh s tým presunom, resp. predĺžením tohto termínu. Hlavným cieľom predloženého návrhu zákona je rozšírenie ochrany pred diskrimináciou. Preto sa navrhujú aj zmeny v systematike zákona v spojení s úpravou viacerých jeho ustanovení. Navrhované zmeny by mali prispieť aj k zvýšeniu právnej istoty občanov, podotýkam, občanov stále Slovenskej republiky. V druhej novelizácii antidiskriminačného zákona bola pozornosť zameraná okrem zapracovania ustanovení Smernice Rady č. 2004/113 Európskeho spoločenstva do slovenského právneho poriadku predovšetkým na úpravu definície sexuálneho obťažovania, rozšírenia ochrany pred diskrimináciou z jednotlivých dôvodov na všetky oblasti určené zákonom, samozrejme, aj smernicami, ďalej úpravu možnosti prijímať dočasné vyrovnávacie opatrenia, spresnenie niektorých aspektov procesnej stránky ochrany pred diskrimináciou. Ide najmä o zastupovanie v konaní v diskriminačných veciach. A, samozrejme, aj na snahu o nové, prehľadnejšie a systematickejšie usporiadanie obsahu antidiskriminačného zákona. Ako vidíte, tento proces nie je nikdy uzavretý, je otvorený a ja som presvedčený, že Európska komisia, Európske spoločenstvo bude reagovať na výzvy doby a na nové veci a zrejme budú ďalšie v budúcnosti vylepšenia tohto tzv. antidiskriminačného zákona.  Koncepcia tzv. dočasných vyrovnávacích opatrení bola pripravená v súlade s medzinárodnou právnou úpravou a ešte teraz som niektoré veci konzultoval s Radou Európy a niektoré veci sme si ujasňovali cez naše predsedníctvo, ako významným prameňom práva v oblasti antidiskriminácie. V tejto súvislosti je nevyhnutné zdôrazniť, že pokiaľ tieto opatrenia zamerané na vyrovnávanie príležitostí spĺňajú podmienky stanovené týmto návrhom, nejde o diskrimináciu ostatného obyvateľstva. Ide tu predovšetkým naozaj o vytvorenie v tých oblastiach, ktoré navrhujeme, rovnosti príležitostí a šance pre každého, to znamená, pre každého občana. Pri zavedení dočasných vyrovnávacích opatrení v zmysle tohto návrhu totiž nejde o zlepšovanie postavenia jednej skupiny na úkor druhej skupiny, ale o vyrovnávanie ich príležitostí, ako som aj v predchádzajúcej vete spomenul, s cieľom dosiahnuť skutočnú rovnosť, ktorá musí existovať pri realizácii ľudských práv a slobôd. Navrhovaná novela zároveň spresňuje a rozširuje aj pôsobnosť Slovenského národného strediska pre ľudské práva ako nezávislej inštitúcie na presadzovanie a poskytovanie ochrany pred diskrimináciou. Podľa novej právnej úpravy bude stredisko oprávnené vykonávať aj tzv. nezávislé zisťovania týkajúce sa diskriminácie a vypracúvať a uverejňovať správy a odporúčania o otázkach súvisiacich s diskrimináciou. Správa o dodržiavaní ľudských práv, ktorú je stredisko každoročne povinné vypracovať a zverejniť, bude na základe požiadavky transponovanej smernice odteraz musieť obsahovať aj osobitnú časť venovanú výslovne problematike dodržiavania zásady rovnakého zaobchádzania. Na novelizácii pracovala medzirezortná komisia zložená zo zástupcov jednotlivých rezortov, zástupcov už menovaného Slovenského národného strediska pre ľudské práva, Národnej banky Slovenska, Slovenskej asociácie poisťovní a zástupkyne či členky reprezentujúcej verejnosť. Ctené dámy, vážení páni, z tohto dôvodu si vás dovoľujem požiadať o schválenie tejto novely, tzv. antidiskriminačného zákona a vytvorenia nových, kvalitatívne lepších podmienok v tejto oblasti na Slovensku v spojitosti a s vyváženosťou podobných zákonov, ktoré prijímajú predovšetkým štáty Európskej únie. Ďakujem veľmi pekne.